**Dorul**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ah! Mi-e dor, mi-e dor de tine,

Îngeraş cu dulci lumini!

Ah! mi-e dor şi plâng de jale

Tot privind în a ta cale.

Zi şi noapte cu durere

Duios sufletu-mi te cere

Şi cu dulci, cu blânde şoapte,

Te chem veşnic zi şi noapte!

Scump odor, dulce iubită,

Unde-i faţa ta slăvită?

Unde-i glasu-ţi ce pătrunde?

Unde eşti, draga mea, unde?

De-ar fi cerul cu iubire,

Mi-ar aduce-a ta zâmbire.

De-ar fi cerul cu-ndurare,

Mi-ar aduce-o sărutare.

Dar, vai mie! vremea zboară,

Zile, veacuri se strecoară,

Ş-ai mei ochi nu văd lumină

Şi durerea-mi nu s-alină!

Dorul arde ca un soare

A juniei dulce floare!

Dorul stinge, vestejeşte

Inima care iubeşte!